Pri kraju radovi na rekonstrukciji dionice Travničke ulice

Predstavnici Ministarstva prostornog uređenja, prometa i komunikacija i zaštite okoline Zeničko-dobojskog kantona, kao i Direkcije za ceste, obišli su danas dionicu Travničke ulice na zapadnom ulazu u Zenicu, gdje se obavljaju završni radovi na obnovi i modernizaciji jedne od najfrekvetnijih gradskih saobraćajnica.

„Radi se o sanaciji dionice Travničke ulice, dužine oko 1 kilometar, kao dijela regionalne ceste Zenica-Vjetrenice-Vitez, a vrijednost projekta je oko 170.000 maraka“, izjavio je Rasim Kovač, direktor Direkcije za ceste ZDK.

Rekonstrukcija dionice Travničke ceste od kružnog toka kod OŠ „Miroslav Krleža“ do džamije na Maloj Brodi podrazumijevala je modernizaciju kolovoza u smislu nivelacije šahtova, odnosno vodovodnih i kanalizacionih okana, te postavljanje novog asfaltnog zastora. Također, urađena je sanacija i modernizacija trotoara, odnosno pješačkih staza na ovoj dionici.

Izvođač radova je firma “MGV Gradnja” d.o.o. Zavidovići, a podizvođač „Doboj-putevi“.